Nordjyllands Politi efterlyser den kvindelige bilist, der kort før midnat natten til torsdag påkørte en lysstander i krydset Østerbro og Karolinelundsvej i Aalborg.

Kvinden kom kørende ad Østerbro og ville svinge til venstre i en bordeaux farvet Ford Fiesta, da hun pludselig påkører lysstanderen. - Vidner har fortalt os, at hun stopper op, men kort efter kører hun igen, fortæller vagtchefen hos Nordjyllands Politi, der tilføjer, at politiet meget gerne vil i kontakt med kvinden. Hun var nemlig årsag til at lyskrydset gik ud, og der skete store skader på lysstanderen. Der skulle en tekniker til for igen at få lysene og krydset til at virke. Kvindens bil, en Ford Fiesta, formodes at have en del skader på fronten som følge af sammenstøddet med lysstanderen.